Stefania (pieseň)

***Stefania*** (pôvodne ukrajinsky Стефанія, *Stefanija*) je skladba od ukrajinskej folk-rapovej skupiny Kalush Orchestra, ktorú napísali všetci členovia skupiny spolu s Ivanom Klimenkom a ktorá bola vydaná Sony Music Entertainment. Táto skladba reprezentovala Ukrajinu v súťaži Eurovision Song Contest 2022 v Turíne, ktorú vyhrala.

*Stefania* bola opísaná ako alternatívny hip hop a folk. Je to tretia skladba celá spievaná v ukrajinčine, ktorá reprezentovala Ukrajinu na Eurovízii, avšak druhá súťažná, nakoľko súťaž v roku 2020 bola zrušená. Táto pieseň vyhrala súťaž s celkovým počtom bodov 631, čím sa stala prvou náhradnou piesňou, prvou rapovou piesňou a prvou piesňou celou v ukrajinčine, ktorá vyhrala Eurovision Song Contest. *Stefania* sa sa umiestnila na 22 hudobných rebríčkoch, pričom v Litve a na Ukrajine obsadila prvú priečku a vo Fínsku, v Chorvátsku, na Islande, v Maďarsku a vo Švédsku sa objavila v top 10.

V roku 2022 označili skladbu *Stefania* noviny *[[The Independent]]* ako 15. najlepšieho víťaza Eurovízie a v roku 2023 ju *[[The Guardian]]* označil ako 24. najlepšieho víťaza.

## Vznik skladby

### Koncept
Skladbu *Stefania* pomohli napísať všetci členovia Kalush Orchestra spolu s Ivanom Klimenkom. *Stefania* bola opísaná ako óda matke, pričom rozprávač v skladbe hovorí o dobrých spomienkach na svoju matku. Pieseň najprv hovorí o tom, ako jeho matka zostarla, čím nostalgicky spomína na minulosť. Neskôr sa v piesni spomínajú matkine ťažkosti, pričom si rozprávač uvedomuje, koľko preňho matka urobila. Koniec každého verša rapu tvorí „uspávanka“, ktorá rozprávačovi pripomína, ako sa oňho matka starala. Pieseň je venovaná matke frontmana skupiny Oleha Psiuka, ktorá sa taktiež volá Stefanija. Súčasťou piesne sú dva tradičné ukrajinské drevené dychové hudobné nástroje: sopilka a telenka.

### Vidbir 2022
*Stefania* bola jedným zo súťažiacich v televíznej súťaži Vidbir 2022, ktorú organizuje Nacionalna suspilna teleradiokompanija Ukrajiny (NSTU), ukrajinská verejnopráva vysielacia spoločnosť, v ktorej sa vyberá reprezentant na Eurovision Song Contest. Tento výber prebehol v troch kolách. V prvom kole mali hudobníci a textári možnosť prihlásiť sa pomocou online formulára. 17. januára 2022 bolo ohlásených 27 vystúpení, ktoré boli zvolené do súťaže. V druhom kole prebehli konkurzy v konkrétne dátumy, v ktorých prebehlo týchto 27 vystúpení. Z nich postúpilo 8, čo bolo ohlásené 24. januára 2022. Tretie kolo predstavovalo finále a prebehlo 12. februára 2022, pričom v ňom prebehlo osem vystúpení, ktoré súťažili o možnosť reprezentovať Ukrajinu v Turíne. Víťaz bol vybraní pomocou kombinácie televízneho hlasovania a trojčlennej poroty, ktorú tvorili minulé účastníčky Eurovízie Tina Karol (reprezentovala v roku 2006) a Džamala (reprezentovala v roku 2016) spolu s Jaroslavom Lodyhinom, členom predstavenstva NSTU.

Umelci a skladatelia mali možnosť prihlásiť svoje skladby medzi 14. decembrom 2021 a 10. januárom 2022. Prihlásiť sa však mohli len umelci a skladatelia, ktorí od roku 2014 nemali koncert v Rusku a od roku 2014 nevstúpili na územie Krymu. Producenti televíznej šou vyberali spomedzi 284 prihlásených, pričom vybrali 27 skladieb. Konkurzy potom prebehli v My Dream Space v Kyjeve, pričom 8 skladieb postúpilo do národného finále. Týchto osem skladieb bolo vybraných 24. januára 2022. Vo finále súťaže *Vidbir*, ktoré prebehlo 12. feburára, vyhrala Alina Pašová so skladbou *[[Shadows of the Forgotten Ancestors]]*, avšak neskôr sa vzdala víťazstva kvôli kontroverzii, pretože porušila pravidlo, ktoré zakazovalo súťažiť umelcom, ktorí cestovali do Ruska alebo na Krym. Na základe toho NSTU ponúkla skupine Kalush Orchestra možnosť reprezentovať Ukrajinu namiesto Pašovej. 22. februára skupina túto ponuku prijala, čím sa *Stefania* stala reprezentujúcou skladbou na Eurovíziu.

Dva dni po tom, čo skupina súhlasila s reprezentáciou Ukrajiny, napadlo Rusko Ukrajinu, čím sa *Stefania* stala populárnou hudbou na sociálnych médiách počas tohto vojnového obdobia. 2. apríla NSTU potvrdila, že Kalush Orchestra a zvyšok delegácie dostali povolenie opustiť krajinu a zúčastniť sa súťaže, pričom uviedla, že skupina sa zúčastní propagačných akcií po Európe, aby získali peniaze na obranu a upokojenie vojny.

### Eurovision Song Contest

10. mája 2022 prebehlo prvé semifinále Eurovision Song Contest v PalaOlimpico v Turíne, ktoré usporiadala Radiotelevisione italiana (RAI) a ktoré sa vysielalo naživo po celom svetadieli i mimo neho. Kalush Orchestra vystúpili so skladbou *Stefania* ako 6. v poradí zo 17 skladieb a postúpili do finále. Po finále boli zverejnené výsledky tohto semifinále, podľa ktorých získala *Stefania* prvé miesto na základe kombinácie prvého miesto z televízneho hlasovania a tretieho miesta od poroty.

Vo finále Eurovision Song Contest 14. mája 2022 vystúpili Kalush Orchestra so skladbou *Stefania* ako 12. v poradí z celkového počtu 26 skladieb. Na konci rozdávania hlasov od poroty skončili na 4. mieste so 192 bodmi. Z televízneho hlasovania získali 439 bodov, najvyšším počtom v histórii súťaže, pričom získali body od každej krajiny (od každej krajiny získali 10 alebo 12 bodov, okrem od Malty, Severného Macedónska a Srbska). Sčítaním bodov od poroty a divákov získali celkom 631 bodov, čím sa *Stefania* umiestnila na prvom mieste a vyhrala súťaž.

### Dopad
Po výhre v Eurovízií vyzbierali Kalush Orchestra 54 miliónov hrivien na podporu Ukrajiny na svojich koncertoch, charitných stretnutiach a aukciách. Táto čiastka nezahŕňa spoločne koncerty s inými umelcami. Skupina sa neskôr vydala na propagačnú cestu po Európe a Severnej Amerike na zbieranie darov na podporu Ukrajiny. Európski sledujúci mohli darovať peniaze v rámci iniciátivy „Zachráňme ukrajinskú kultúru“ (angl. „Save Ukrainian Culture“), ktorá vznikla s podporou ukrajinského Ministerstva kultúry. Počas vystúpenia na festivale Glastonbury v júni 2022 zahrali skladbu dobrovoľníčkam, ktoré pomáhali s ukrajinskými utečencami v Londýne.

V auguste 2022 vystúpili Kalush Orchestra v talianskom Monopoli na festivale Madonna della Madia, pričom sa do vystúpenia zapojili ukrajinské migrantské deti, ktoré spievali skladbu *Stefania* a tancovali na pódiu. V podvečer ukrajinského dňa nezávislosti, 23. augusta, ohlásili Kalush Orchestra 24-hodinovú zbierku na rehabilitáciu ukrajinských vojakov v Mariupole.

Keďže Ukrajina vyhrala Eurovision Song Contest 2022, Európska vysielacia únia (EBU) dala NSTU povinnosť organizácie ďalšieho ročníka Eurovision Song Contest. Keďže NSTU nebola schopná usporiadať tento ročník kvôli ruskej invázii, ujala sa organizácie British Broadcasting Corporation (BBC). Finále, ktoré sa konalo 13. mája 2023 v Liverpoole, začalo vystúpením Kalush Orchestra, ktorí zahrali skladbu *Stefania* a ich nový singel *Changes*. Taktiež odovzdali trofej víťazovi súťaže.

## Videoklip
10. marca 2022 bolo pridané video vystúpenia skladby *Stefania* zo súťaže Vidbir 2022 na YouTube kanál Eurovízie. Videoklip pre túto pieseň, ktorý režíroval Max Ksjonda, bolo vydané 15. mája, tesne po tom, čo skladba vyhrala Eurovíziu. Video bolo natáčané v apríli v mestách Buča, Irpiň, Boroďanka a Hostomeľ, na ktoré prebehli útoky počas ruskej invázie. Video zachytáva vojačky v zničených mestách, ktoré zachraňujú mnohé deti z horiacich a budov zničených bombami a vracajú ich ich matkám.

## Hudobné rebríčky
*Stefania* sa umiestnila v 22 hudobných rebríčkoch, pričom dosiahla prvé miesto v Litve a na Ukrajine a obsadila pozíciu v top 10 vo Fínsku, v Chorvátsku, na Islande, v Maďarsku a vo Švédsku.

### Týždenné rebríčky

### Mesačné rebríčky

### Rebríčky na konci roka

### Ocenenia

## Referencie

## Zdroj

Kategória:Piesne z 2022
Kategória:Single z 2022
Kategória:Víťazi Eurovision Song Contest
Kategória:Piesne v ukrajinčine
Kategória:Ukrajinské piesne
Kategória:Ukrajina na Eurovision Song Contest
Kategória:Eurovision Song Contest 2022